Politici in Nederland, België stel parlementêre vrae oor US-taalbeleidUniversiteit Stellenbosch (Foto: US) Die Nederlandse parlementslid en ondervoorsitter van die Tweede Kamer der Staten-Generaal, Martin Bosma, het vroeër vandeesweek vrae in die parlement gestel oor die afskaffing van Afrikaans by die Universiteit Stellenbosch (US). Bosma, saam met ŉ Vlaamse parlementslid in België, Sam van Rooy, het sewe vrae aan min. Ingrid van Engelshoven, die Nederlandse minister van onderwys, kultuur en wetenskap, en Ben Weyts, die Vlaamse minister van onderwys, dierewelsyn en sport, gestel. Bosma en Van Rooy se vrae volg op verskeie berigte in Suid-Afrika oor die toenemende uitfasering van Afrikaans by die US en diskriminasie teen Afrikaanssprekende studente by dié universiteit. Die Nederlandse Taalunie is in 1980 opgerig om die Nederlandse taal in Nederland, Vlaandere en die res van die wêreld te ondersteun. Die Taalunie handhaaf steeds ŉ goeie verhouding met Afrikaanse instellings in Suid-Afrika weens die feit dat Afrikaans en Nederlands familietale is. Bosma en Van Rooy beywer hulle reeds die afgelope paar jaar vir nouer bande tussen Nederlandstalige en Afrikaanse organisasies en vir die bevordering van Afrikaans as deel van die Nederlandse taalfamilie. In Nederland en Vlaandere vorm die ministers van onderwys die komitee van ministers van die Nederlandse Taalunie. Die twee ministers het dus ŉ plig om taalverwante aangeleenthede as deel van hul portefeuljes te hanteer. Volgens Bosma het hy besluit om die inisiatief te neem nadat hy die artikel “US kry wind van voor oor Afrikaans” op Maroela Media gelees het. Die Universiteit Stellenbosch het oor dekades heen ŉ sterk verhouding met universiteite en akademici in Nederland en Vlaandere opgebou en die US het steeds ŉ samewerkingsooreenkoms met die Universiteit van Leuven in Vlaandere. Bosma en Van Rooy wil hê dat Van Engelshoven en Weyts die verengelsing van die US met hul ampsgenoot in Suid-Afrika moet opneem. (Foto: pixabay) Die sewe vrae wat aan die ministers gestel is, is die volgende: 1) Is u bekend met die berig “US kry wind van voor oor Afrikaans”? 2) Het u kennis geneem van die planne van die Universiteit Stellenbosch om Afrikaans vir alle kursusse op “voorgraadse” (baccalaureus-) vlak af te skaf? 3) Deel u die skok oor hierdie voorneme, gegewe die groot simboliese waarde wat Stellenbosch tradisioneel vir die emansipasie van Afrikaans het? En dat die universiteit gebou kon word danksy die Jan Marais Nasionale Fonds, wat Afrikaans of Nederlands as onderrigtaal vereis? 4) Stem u saam dat die afskaffing van Afrikaans op Stellenbosch vermy moet word in die lig van die intensiewe historiese en taalkundige bande tussen Afrikaans en Nederlands? 5) Sien u hierdie ontwikkeling in die konteks van die geleidelike erosie van Afrikaans in die hoër onderwys in Suid-Afrika die afgelope dekades? 6) Is u bereid (binne die raamwerk van die Nederlandse Taalunie) om met u Suid-Afrikaanse eweknie kontak te maak om hierdie rampspoedige verengelsing te voorkom? 7) Hoe kan u die taalverdedigers in Stellenbosch, soos die Departement Afrikaans en Nederlands, ondersteun? Van Engelshoven en Weyts moet nou skriftelike antwoorde op hierdie vrae lewer. Die Solidariteit Beweging was die afgelope tyd besig om in Europa, en veral in Nederland en Vlaandere, steun te werf vir Afrikaans as akademiese taal. Volgens Jaco Kleynhans, hoof van internasionale skakeling by die Solidariteit Beweging, is dit nodig dat instellings in Suid-Afrika, Nederland en Vlaandere moet saamwerk om te verseker dat Afrikaans en Nederlands as akademiese tale nie verder ondermyn word nie. “Ons het heelwat reaksie uit die Lae Lande gekry nadat dit aan die lig gekom het dat die US Afrikaans se rol as akademiese taal, maar ook as algemene gebruikstaal op die kampus, verder verskraal. Ons sal later vanjaar saam met vriende in Vlaandere en Nederland ŉ konferensie aanbied om die toekoms van Afrikaans as akademiese taal te bespreek, asook watter oplossings instellings in Nederland en Vlaandere kan help bied. Intussen werk ons ook daaraan om Akademia se samewerking met universiteite en akademici in die buiteland uit te brei.”